Document ID: 32005R0293

NÕUKOGU MÄÄRUS (EÜ) nr 293/2005,
17. veebruar 2005,
millega muudetakse määrust (EÜ) nr 866/2004 ühinemisakti protokolli nr 10 artiklis 2 sätestatud korra kohta põllumajanduse ja eraldusjoont ületavate isikute suhtes kohaldatavate tingimuste osas
EUROOPA LIIDU NÕUKOGU,
võttes arvesse 2003. aasta ühinemisakti protokolli nr 10 Küprose kohta, (1) eelkõige selle artiklit 2,
võttes arvesse nimetatud ühinemisakti protokolli nr 3 Suurbritannia ja Põhja-Iiri Ühendkuningriigi suveräänsete baaspiirkondade kohta Küprosel, (2) eriti selle artiklit 6,
võttes arvesse komisjoni ettepanekut,
ning arvestades järgmist:
(1)
Nõukogu määrus (EÜ) nr 866/2004 (3) kehtestab erieeskirjad kaupadele, teenustele ja isikutele, mis või kes ületavad eraldusjoont, mis lahutab alasid, mille üle Küprose Vabariigi valitsusel puudub tegelik kontroll, nendest aladest, mis on Küprose Vabariigi valitsuse tegeliku kontrolli all.
(2)
Pidades silmas nimetatud määruse jõustumisest alates saadud kogemusi, tuleks mitmeid eraldusjoont ületavate isikute suhtes kohaldatavaid tingimusi leevendada ning hõlbustada teatavate põllumajandustoodetega kauplemist.
(3)
Seepärast tuleks määrust (EÜ) nr 866/2004 vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 866/2004 muudetakse järgmiselt.
1.
Artiklit 4 muudetakse järgmiselt:
a)
lõige 2 asendatakse järgmisega:
“2. Lõikes 1 nimetatud kaubad ei kuulu tollis deklareerimisele. Nende suhtes ei kohaldata tollimakse ega muid samaväärse toimega makse, välja arvatud juhul, kui nad vastavad eksporditoetuste või sekkumismeetmete kohaldamise tingimustele.
Erandina esimesest lõigust võib komisjon vastavalt ühise põllumajanduspoliitika asjaomasele korralduskomitee menetlusele määrata juurdepääsu soodustingimused ja -korra toodetele, mis vastavad eksporditoetuste ja sekkumismeetmete kohaldamise tingimustele.
Tõhusa kontrolli tagamiseks registreeritakse eraldusjoont ületavad kogused.”;
b)
lõige 9 asendatakse järgmisega:
“9. Keelatud on selliste elusloomade ja loomsete saaduste liikumine üle eraldusjoone, mille suhtes kohaldatakse ühenduse veterinaarnõudeid. Konkreetsete elusloomade ja loomsete saadustega seotud keelu võib tühistada kaubanduse suhtes kohaldatavaid tingimusi käsitlevate komisjoni otsustega, mis on vastu võetud vastavalt Euroopa Parlamendi ja nõukogu määruse (EÜ) nr 178/2002 artikli 58 lõikes 2 osutatud menetlusele. (4)
2.
Artikkel 6 asendatakse järgmisega:
“Artikkel 6
1. Nõukogu direktiivi 69/169/EMÜ (5) ei kohaldata, kuid eraldusjoont ületavate isikute isiklikus pagasis sisalduvad kaubad on vabastatud kumuleeruvast käibemaksust ja aktsiisimaksust, tingimusel et neil puudub kaubanduslik iseloom ning nende koguväärtus ei ületa 135 eurot inimese kohta.
2. Kumuleeruvast käibemaksust ja aktsiisimaksust vabastamise koguselisteks piirnormideks on 40 sigaretti ja 1 liiter piiritusjooke isiklikuks tarbimiseks.
3. Lõikes 2 osutatud kaupade maksuvabastused ei kehti eraldusjoont ületavate alla 17aastaste isikute suhtes.
4. Lõikes 1 osutatud maksuvabastuse kindlaksmääramisel ei võeta arvesse lõikes 2 nimetatud kaupade väärtust lõikes 2 sätestatud koguseliste piirnormide ulatuses.
5. Selleks, et toime tulla selliste tõsiste häiretega konkreetses majandussektoris, mis on põhjustatud soodustingimuste laiaulatuslikust kasutamisest eraldusjoont ületavate isikute poolt, võib Küprose Vabariik pärast komisjoni nõusoleku saamist teha erandeid artikli 6 lõikest 1 maksimaalselt kolme kuu pikkuseks perioodiks.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 17. veebruar 2005

Labels: 11
17
10
3
6
18